Dana lag net skamerig oor sy profiel as Afrikaanse ambassadeur wat na hom as ŉ Storiesendeling verwys. Hy geniet die kreatiewe niefiksie waaruit die meeste van sy skryfwerk bestaan, geweldig baie en erken dat hy nog altyd ŉ fassinasie met die werklikheid gehad het. Hy laat dit eerder aan ander skrywers oor om fiksie te skryf, sê Dana.
“Dit het vir my ŉ leefwyse geword om so op die agterpaaie van ons land te ry en te gaan soek vir nuwe stories. Ek is so bevoorreg. Ek word nie ryk op hierdie manier nie, allermins, maar dit is ŉ wonderlike voorreg om so te kan lewe. Op die ou end is dit al wat ek wil doen: skryf en stories vertel.”